Circulaţia tramvaielor pe Şoseaua Pantelimon va fi reluată sâmbătă, după patru ani de la începerea lucrărilor edilitare, anunţă Primăria Capitalei. În acest sens, va fi reînfiinţată linia de tramvaie 55, în timp ce linia de autobuze 655 va fi desfiinţată.

Potrivit municipalităţii, sâmbătă va fi reluată circulaţia pe Şoseaua Pantelimon, pe tronsonul cuprins între Bd. Chişinău şi Şoseaua Vergului, după finalizarea lucrărilor edilitare care au durat mai bine de patru ani.

Astfel, Regia Autonomă de Transport Bucureşti (RATB) va reînfiinţa linia de tramvaie 55, care va funcţiona între staţiile Granitul şi Piaţa Sf. Vineri, pe traseul Şos. Pantelimon, Şos. Iancului, Bd. Pache Protopopescu, Str. Traian, Cal. Călaraşi, Bd. Corneliu Coposu, Str. Sf. Vineri.

Primăria Capitalei mai precizează că staţia Spitalul Pantelimon, corespunzătoare liniilor de autobuze 104, 243 şi N102, spre centru, va fi reamplasată în alveola situată după trecerea pentru pietoni din zona accesului către Spitalul Sf. Pantelimon.